Referat møte i Læringsmiljøutvalget 03.06.2025 
 
Til stede: Anita Gundrosen (møteleder), Rolf-Eirik Bexrud, Susanne Koch Stigberg, Lars Solberg, Kjersti Berggraf Jacobsen, Ingrid Kvalheim, Solveig Berge (referent). 
Forfall (faste medlemmer): Jonatan Fuglevaag, Kasper Hetland. 
Til stede (observatører): Morten Solberg Møller, Soad Hirkjølen, Tone Skråning, Elise Ager, Anne-Lise Eng, Aina Karlstad. 

Sak 00/2025: Godkjenning av saksliste og innkalling. 
Godkjent.
Sak 00/2025: Godkjenning av referat fra 17.03.2025.
Godkjent uten merknader. 
Sak 1/2025: Kort orientering fra Studentparlamentet om pågående saker/arbeid knyttet til læringsmiljøet v/Lars Solberg.
· Erik Habberstad fra Fakultet for informasjonsteknologi, ingeniørfag og økonomi, institutt for ingeniørfag er valgt til ny studentleder for neste periode.
· Lars Solberg Fakultet for lærerutdanninger og språk (GLU) er valgt på nytt som nestleder Lars fortsetter dermed ett år til i LMU.
· Valg av representanter til LMU skjer fredag 13. juni. 
· I disse dager deler Studentparlamentet ut is til studentene.
· Parlamentet har valgt å avslutte UKÆ grunnet lavt oppmøte og kaster ballen over til HSS - og håper de vil dra i gang med nye/andre arrangementer.
Sak 2/2025: Kort orientering om pågående arbeid/saker knyttet til læringsmiljøet i UKU og i kollegiet Pro-dekan utdanning v/Kjersti Berggraf Jacobsen.
Informasjon fra kollegiet Pro-dekan utdanning:
· Kollegiet jobber med to handlingsplaner:
· Handlingsplan for livslang læring – denne er nå ute på høring til relevante aktører
· Handlingsplan for internasjonalisering
Handlingsplanene skal ha lik struktur og det skal defineres visjoner og tiltak med delmål. Hvert fakultet skal ha en tiltaksplan knyttet til aktiviteter. Målet er at begge planer igangsettes i løpet av høsten – 25. Det skal være et internasjonalt arrangement på campus 8. september: en campusdag for HiØs internasjonale institusjonspartnere. Dette er i sammenheng med EAIE som i år arrangeres i Gøteborg.
Innspill:
· Studentparlamentet jobber med et forslag til prinsipprogram hvor internasjonalisering har en egen post. Det kan være nyttig å se studentenes innspill til internasjonalisering i sammenheng med fakultetenes tiltaksplan.
Informasjon fra Utdanningskvalitetsutvalget:
· Det foreligger nå sluttrapport for prosjektet «Kultur for utdanningskvalitet - emnenivå».
· NIFU har på oppdrag fra HiØ gjennomført en undersøkelse om gjennomstrømming og frafall i masterutdanninger ved HiØ. Denne rapporten er nå klar og kan leses i sin helhet her. Noen funn fra undersøkelsen: Utenforliggende faktorer, som jobb, økonomi og private forpliktelser, inkludert oppfølging av barn, avgjør i stor grad om studentene fullfører graden sin. Høgskolen kan likevel ta grep som gjør at gjennomføringen blir enklere: høy grad av forutsigbarhet i undervisningen, kvalitet på veiledningen, tydelig forventningsavklaring og stimulering til faglig og sosialt fellesskap, kan bidra positivt til gjennomføring. Funn: det å legge til rette for at studentene bruker lengre tid på utdanningen enn normert kan påvirke negativt på gjennomføring (høyere frafall blant de som bruker lengre tid).
Det ble kommentert i møtet at det er viktig at funnene i denne undersøkelsen knyttes mot Handlingsplan for livslang læring og tiltaksplan/aktiviteter. 

Sak 17/2025: Orientering om utarbeidede rutiner for håndtering av varslingssaker der student er part v/ Soad Hirkjølen.
Sikkerhet- og beredskapsansvarlig ved HiØ orienterte om de utarbeidede rutinene. Det er fire beskrivelser:
· Varslingsveiledning for studenter
· Rutiner for håndtering av varselingssaker der student er part
· Rutiner for behandling av saker om bortvisning og utestengning
· Gangen i en varslingssak- Logg/Sjekkliste for saksbehandling
Formålet med dette er å:
· sikre forsvarlig saksbehandling og likebehandling i varslingssaker der student ved HiØ er part i saken
· sørge for at studentene har tydelig informasjon om hvordan de skal gå frem i varslingssaker
· sørge for at ansatte er kjent med korrekt fremgangsmåte og behandling av varslingssaker
· øke kompetansen rundt håndtering av varslingssaker ved HiØ
Rutinene vil bli publisert før ferien. Det kan varsles gjennom Si ifra, eller den kanalen hvor studenter kjenner det trygt å varsle.  LMU vil få mer detaljert informasjon vedrørende implementeringsplan for rutinene. Første prioritet nå er å informere om at rutinene er på plass og synliggjøre på HiØs nettsider. Studentparlamentet skal også få en detaljert gjennomgang.  

Sak 18/2025: Orientering om status på livssynsnøytrale rom på campus v/ Soad Hirkjølen.
Saken ble overført til Rolf-Eirik Bexrud. Det ble først orientert om at rommene benevnes som «stillerom». Rommet i Halden har vært ferdig i et halvt år og det fungerer foreløpig godt og etter intensjonen. Rommet ligger bak Aud 6. Det er enkelt møblert, med et toalett i bakkant. I Fredrikstad blir stillerommet i M-104 klart i uke 24. Det blir også et stillerom i N-etasjen. 
Nettsiden som beskriver stillerommene er foreløpig ikke oppdatert. Når dette gjøres er det viktig at alle ansatte og studenter blir opplyst om hvor de finner informasjon om stillerommene.
Det skal videre henges opp plakater i rommene som opplyser om hva rommene skal brukes til, samt hvor/hvordan det kan gis beskjed dersom noe ikke fungerer som det skal.
Innspill: 
· Viktig at rommene ikke går av radaren og blir glemt i det lange løp. Det er ikke ønskelig at rommene blir brukt til formål HiØ ikke ønsker seg på campus. 
· Det kan være nyttig med en QR-kode på plakatene i rommet som tar melder rett til et nettskjema. Det kan forenkle veien til å melde fra om noe ikke fungerer som det skal.

Sak 19/2025: Læringsmiljøutvalgets årsplan/årshjul, diskusjonssak, v/Anita Gundrosen. 
I denne saken oppsummerte og diskuterte LMU gjennomføringen av LMUs årshjul for dette studieåret, og da spesielt arbeidet rundt fokusområdene. Medlemmene utrykte at det å jobbe med faste poster og fokusområder oppleves som en god måte å jobbe på. Spesielt arbeidet med fokusområder gir en opplevelsen av at LMU setter spesifikke mål og jobber mot dette. Studentmedlemmene trakk frem at LMUs workshop i starten av semesteret var en god måte for medlemmene å bli kjent med hverandre, det føltes tryggere å være med i LMU etter dette, og man fikk eierskap til områdene LMU valgte å jobbe med. Det ble besluttet i møtet at vi setter opp en ny workshop i semesterstart høst – 25, hvor vi jobber med å definere fokusområder og/eller videreføre fokusområder, samt bruker tid på å bli kjent med nye medlemmer. Denne arbeidsformen vil også være hjelpsom for nye medlemmer å raskt sette seg inn i LMUs virke over tid.

Sak 20/2025: Gjennomføringen av dialogmøte med fakultetene, orienteringssak v/Anita Gundrosen.
LMUs leder orienterte om og oppsummerte de viktigste punktene fra dialogmøtet som LMUs arbeidsutvalg gjennomførte med fakultetene, inkludert studentrådslederne, i april 2025. Referatet fra dialogmøtet er delt med LMUs medlemmer. Hovedpunktene fra dialogmøtet er også trukket frem i LMUs årsrapport.

Sak 21/2025: Læringsmiljøutvalgets årsrapport, vedtakssak v/Anita Gundrosen.
LMUs leder og utvalgssekretær gjennomgikk årsrapporten som omhandler utvalgets arbeid i studieåret 2024 – 2025. 
Merknader til rapporten: Det kom innspill om å legge til et punkt med en beskrivelse av de økonomiske midlene LMU er tildelt fra HiØ for å fremme læringsmiljøtiltak blant studenter. Dette legges til rapporten. Videre legges sak 17/2025 og 18/2025 til i rapporten.
[bookmark: _Hlk200027268]Vedtak: Læringsmiljøutvalget godkjenner årsrapporten for studieåret 2024 – 2025 med ovenstående merknader. Årsrapporten sendes til behandling i Høgskolestyret.
Sak 22/2025: Orientering om oppfølging av gruppearbeid «Utvikling av sosiale soner på campus» v/Anita Gundrosen.
I LMU-møtet 17. mars 2025 jobbet medlemmene i grupper og delte ideer for å utvikle sosiale soner på campus. Oppgaven kom på oppdrag fra samarbeidsmøte mellom SiØ, HiØ, SPiØ og samfunnene. I etterkant ser LMU at medlemmene ikke traff på oppgaveløsingen, da det var ønskelig, fra studentenes side, å utvikle soner som kan brukes for kun sosial interaksjon (ikke faglig-sosialt, som var LMUs tolkning), f.eks. en «arkade» med ulike spill. LMU anser denne oppgaven på siden av LMUs mandat, og velger å ikke fortsette på denne oppgaven. LMU avventer campusutviklingsprosjektet som starter opp til høsten, hvor studenter vil bli invitert inn til å delta i prosjektgrupper og kan komme med innspill og idéer – blant annet til sosiale soner. LMU vil etter hvert invitere inn Seksjon for eiendom til å orientere om prosessen. LMU ønsker å bidra til å sikre at studenter blir godt representert og hørt i prosjektgruppene i campusutviklingen.

 Sak 23/2025 Kvartalsrapport Si ifra, orienteringssak v/Anita Gundrosen, 15 min. 
LMUs leder orienterte om Si ifra-rapportering for 1. kvartal 2025.


Dette møtet var LMUs siste møte for studieåret, og fem LMU-medlemmer ble takket av for deres engasjement og innsats i perioden: Kasper Hetland, Jonatan Tagestad Fuglevaag, Ingrid Kvalheim, Kjersti Berggraf Jacobsen og Susanne Koch Stigberg.
